Document ID: 32011R0831

REGOLAMENT TA’ IMPLIMENTAZZJONI TAL-KUNSILL (UE) Nru 831/2011
tas-16 ta’ Awwissu 2011
li jimponi dazju anti-dumping definittiv fuq importazzjonijiet tal-karbonat tal-barju li joriġina mir-Repubblika Popolari taċ-Ċina wara reviżjoni ta’ skadenza skont l-Artikolu 11(2) tar-Regolament (KE) Nru 1225/2009
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”) u b’mod partikolari l-Artikoli 9(4) u 11(2), (5) u (6) tiegħu,
Wara li kkunsidra l-proposta ppreżentata mill-Kummissjoni Ewropea (“il-Kummissjoni”) wara konsultazzjoni mal-Kumitat Konsultattiv,
Billi:
A. PROĊEDURA
1. Miżuri fis-seħħ
(1)
Skont ir-Regolament tal-Kunsill (KE) Nru 1175/2005 (2) il-Kunsill, impona dazju anti-dumping definittiv fuq l-importazzjonijiet tal-karbonat tal-barju mir-Repubblika Popolari taċ-Ċina. Ir-rata tad-dazju speċifiku u definittiv tvarja minn EUR 6,3 sa EUR 56,4 kull tunnellata.
2. Talba għal reviżjoni ta’ skadenza
(2)
Wara l-pubblikazzjoni, f’Marzu 2010, ta’ avviż ta’ skadenza imminenti tal-miżuri anti-dumping li huma applikabbli għal importazzjonijiet tal-karbonat tal-barju li joriġina fir-RPĊ (3), il-Kummissjoni rċeviet fid-19 ta’ April 2010 talba għal reviżjoni skont l-Artikolu 11(2) tar-Regolament bażiku.
(3)
It-talba għal reviżjoni ta’ skadenza ġiet ippreżentata minn Solvay & CPC Barium Strontium GmbH & Co. KG (“l-applikant”), l-uniku produttur tal-karbonat tal-barju fl-Unjoni Ewropea, li jirrappreżenta 100 % tal-produzzjoni totali tal-Unjoni tal-BaCO3. It-talba kienet imsejsa fuq ir-raġuni li l-iskadenza tal-miżuri x’aktarx twassal għal kontinwazzjoni ta’ dumping u l-kontinwazzjoni ta’ ħsara għall-industrija tal-Unjoni.
(4)
Meta ddeterminat, wara konsultazzjoni mal-Kumitat Konsultattiv, li kienet teżisti biżżejjed evidenza sabiex tingħata bidu għal reviżjoni ta’ skadenza skont l-Artikolu 11(2) tar-Regolament bażiku, il-Kummissjoni ppubblikat avviż ta’ bidu f’Il-Ġurnal Uffiċjali tal-Unjoni Ewropea (“avviż ta’ bidu”) (4).
3. Investigazzjoni
3.1. Perijodu ta’ investigazzjoni ta’ reviżjoni u perijodu kkunsidrat
(5)
L-investigazzjoni li tirrigwarda l-kontinwazzjoni jew ir-rikorrenza ta’ dumping u ħsara kopriet il-perijodu mill-1 ta’ Lulju 2009 sat-30 ta’ Ġunju 2010 (“Perijodu tal-Investigazzjoni tar-Reviżjoni” jew “PIR”).
(6)
L-eżaminazzjoni tax-xejriet rilevanti għall-valutazzjoni tal-probabbiltà ta’ kontinwazzjoni tad-dannu kopriet il-perijodu mill-1 ta’ Jannar 2007 sal-aħħar tal-PIR (“il-perijodu kkunsidrat”).
3.2. Partijiet ikkonċernati mill-investigazzjoni
(7)
Il-Kummissjoni avżat b’mod uffiċjali lill-applikant, il-produtturi esportaturi fir-RPĊ, l-importaturi/negozjanti, l-utenti fl-Unjoni magħrufa li huma kkonċernati u l-assoċjazzjonijiet u l-produtturi tagħhom fil-pajjiż analogu kif ukoll l-awtoritajiet tar-RPĊ bil-bidu tar-reviżjoni.
(8)
Il-Kummissjoni tat ukoll l-opportunità lill-partijiet interessati jippreżentaw il-fehmiet tagħhom bil-miktub u jitolbu seduta fil-limitu ta’ żmien stipulat fl-avviż ta’ bidu. Il-partijiet kollha interessati, li talbu dan u wrew li kien hemm raġunijiet partikolari għaliex għandhom jinstemgħu, ingħataw seduta.
(9)
Fid-dawl tan-numru li jidher għoli ta’ produtturi esportaturi miċ-Ċina elenkati fit-talbiet, sar ħsieb biex iseħħ it-teħid tal-kampjuni fl-avviż ta’ bidu għad-determinazzjoni tad-dumping u l-probabbiltà ta’ kontinwazzjoni ta’ dumping, f’konformità mal-Artikolu 17 tar-Regolament bażiku.
(10)
Sabiex il-Kummissjoni tkun tista’ tiddeċiedi jekk it-teħid ta’ kampjuni hux meħtieġ, u jekk iva, li tagħżel kampjun, il-produtturi esportaturi kollha ntalbu jippreżentaw irwieħhom quddiem il-Kummissjoni u jipprovdu, kif speċifikat fl-avviż ta’ bidu, informazzjoni bażika dwar l-attivitajiet tagħhom li huma relatati mal-prodott ikkonċernat matul il-perijodu mill-1 ta’ Lulju 2009 sat-30 ta’ Ġunju 2010.
(11)
Il-Kummissjoni rċeviet tweġibiet minn tliet kumpanniji jew gruppi ta’ kumpannija biss fir-RPĊ u għaldaqstant ġie deċiż li t-teħid ta’ kampjuni ma kienx meħtieġ fir-rigward tal-produtturi esportaturi Ċiniżi.
(12)
Il-Kummissjoni bagħtet kwestjonarji lill-partijiet kollha magħrufa li huma kkonċernati u lil dawk li talbu kwestjonarju fil-limitu taż-żmien stabbilit fl-avviż ta’ bidu.
(13)
Ir-risposti għal dan il-kwestjonarju waslu mill-applikant u l-aġent relatat miegħu, disa’ utenti, erba’ importaturi, żewġ produtturi esportaturi fir-RPĊ u żewġ produtturi f’pajjiżi analogi possibbli. Wieħed mill-produtturi esportaturi Ċiniżi li wieġbu għall-eżerċizzju ta’ teħid ta’ kampjuni ddeċieda li ma jikkooperax aktar fil-proċedimenti.
(14)
Il-Kummissjoni fittxet u vverifikat l-informazzjoni kollha li qieset meħtieġ għall-għan tad-determinazzjoni tal-possibbiltà ta’ kontinwazzjoni ta’ dumping u ħsara u għad-determinazzjoni tal-interess tal-Unjoni. Saru żjarat ta’ verifika fil-proprjetà tal-kumpanniji li ġejjin:
(a)
Applikant
-
Solvay & CPC Barium Strontium GmbH & Co. KG, Hannover u l-kumpannija relatata miegħu Solvay Bario e Derivati SpA., Massa
(b)
Produtturi esportaturi fir-RPĊ
-
Zaozhuang Yongli Chemical Co., Ltd., Shangdong Province
-
Guizhou Red Star Developing Import & Export Co., Ltd., Guizhou Province
(ċ)
Produtturi fil-pajjiż analogu (Indja)
-
Solvay Vishnu Barium Private Limited, Hyderabad
(d)
Importaturi
-
Norkem Limited, Knutsford, ir-Renju Unit
-
L’Aprochimide Srl, Muggio, l-Italja
(e)
Utenti
-
Technische Glasswerke Illmenau GmbH, Illmenau, il-Ġermanja
B. PRODOTT IKKONĊERNAT U PRODOTT SIMILI
1. Prodott ikkonċernat
(15)
Il-prodott ikkonċernat huwa l-istess bħal fl-investigazzjoni preċedenti u huwa definit kif ġej: karbonat tal-barju b’kontenut ta’ strontium ta’ aktar minn 0,07 % bil-piż u b’kontenut ta’ sulfur ta’ aktar minn 0,0015 % bil-piż, kemm jekk fi trab, f’għamla granulari jew granulari kalċinata ppressata, li joriġina fir-RPĊ, li bħalissa huwa kklassifikat taħt il-kodiċi NM ex 2836 60 00.
(16)
Il-karbonat tal-barju huwa primarjament użat fl-industrija tal-briks u l-madum, is-settur taċ-ċeramika u fil-produzzjoni tal-ferrit. Qabel kien jintuża fil-produzzjoni tat-tubi tar-raġġi katodiċi tat-televiżjoni (CRT) iżda din l-applikazzjoni ma baqgħetx tidher fl-Unjoni wara li ġew sostitwiti bi skrins LCD u plasma.
2. Prodott simili
(17)
Bħal fl-investigazzjoni oriġinali, din il-proċedura wriet li l-karbonat tal-barju prodott fir-RPĊ u esportat lejn l-Unjoni, kif ukoll il-karbonat tal-barju prodott u mibjugħ fis-suq domestiku tal-pajjiż analogu (l-Indja) u dak immanifatturat u mibjugħ fl-Unjoni mill-applikant għandhom l-istess karatteristiċi bażiċi fiżiċi u kimiċi u l-istess użi bażiċi.
(18)
Għalhekk, dawn il-prodotti jitqiesu li huma prodotti simili fit-tifsira tal-Artikolu 1(4) tar-Regolament bażiku.
C. DUMPING
(19)
Skont l-Artikolu 11(2) tar-Regolament bażiku, ġie eżaminat jekk l-iskadenza tal-miżuri eżistenti x’aktarx twassal għal kontinwazzjoni ta’ dumping.
1. Ġenerali
(20)
Mis-16-il esportatur produttur Ċiniż li ġew ikkuntattjati fil-bidu tar-reviżjoni ta’ skadenza, tlieta wieġbu għall-eżerċizzju ta’ teħid ta’ kampjuni iżda tnejn biss ikkooperaw bi sħiħ mal-Kummissjoni billi wieġbu għal kwestjonarju sħiħ.
2. Pajjiż analogu
(21)
Minħabba li r-RPĊ hija ekonomija fi tranżizzjoni u f’konformità mal-Artikolu 2(7)(a) tar-Regolament bażiku, il-valur normali għal produtturi esportaturi li ma ngħatawx trattament ta’ ekonomija tas-suq (“TES”) irid jiġi stabbilit fuq il-bażi tal-prezz jew il-valur kostruwit f’pajjiż terz b’ekonomija tas-suq (“pajjiż analogu”).
(22)
L-Istati Uniti tal-Amerika serviet bħala pajjiż analogu fl-investigazzjoni oriġinali u ġiet proposta fl-investigazzjoni preżenti għall-iskopijiet ta’ twaqqif ta’ valur normali. Madankollu, tqies meħtieġ li jiġi verifikat jekk il-pajjiż għadux xieraq għar-reviżjoni preżenti ta’ skadenza. Il-produtturi kollha magħrufa tal-karbonat tal-barju madwar id-dinja, i.e. fil-Brażil, l-Indja, il-Ġappun u l-Istati Uniti tal-Amerika rċevew ittra.Waslu lura żewġ tweġibiet, waħda minn produttur fl-Istati Uniti tal-Amerika u oħra minn produttur fl-Indja.
(23)
Wara analiżi bir-reqqa tal-kriterji bħall-produzzjoni totali, in-numru ta’ produtturi, il-kompetizzjoni fis-suq, l-importazzjonijiet totali, id-dazji anti-dumping u d-dazji doganali kemm fis-swieq domestiċi Amerikani kif ukoll f’dawk Indjani, ġie deċiż li tintgħażel l-Indja bħala pajjiż analogu. L-għażla tal-Indja, f’konformità mal-Artikolu 2(7) tar-Regolament bażiku, kienet meqjusa bħala aktar xierqa mill-Istati Uniti tal-Amerika minħabba d-daqs akbar tas-suq tagħha, il-volumi akbar tal-importazzjonijiet u l-kompetizzjoni aktar b’saħħitha fis-suq domestiku tagħha għal dan il-prodott. F’dak ir-rigward, ma waslu l-ebda kummenti jew oġġezzjonijiet minn xi parti interessata. B’riżultat ta’ dan, il-valur normali għal produtturi esportaturi li ma ngħatawx TES ġie bbażat fuq id-dejta provduta mill-produttur fl-Indja.
3. Dumping ta’ importazzjonijiet matul il-PIR
3.1. Valur normali
(24)
Għall-kumpannija li ngħatat TES fl-investigazzjoni oriġinali, f’konformità mal-Artikolu 2(2) tar-Regolament bażiku, il-Kummissjoni eżaminat jekk il-bejgħ domestiku tal-karbonat tal-barju lil konsumaturi indipendenti kienx rappreżentattiv matul il-PIR, jiġifieri jekk il-volum totali ta’ dan il-bejgħ kienx jirrappreżenta mill-inqas 5 % tal-bejgħ mill-esportazzjoni tal-prodott lejn l-Unjoni. L-investigazzjoni wriet li dan il-bejgħ ma kienx rappreżentattiv u għaldaqstant il-valur normali kellu jinbena. Il-valur normali stabbilit kien ibbażat fuq l-ispiża totali tal-manifattura flimkien mal-ispejjeż ġenerali u amministrattivi tal-bejgħ tal-kumpannija (“spejjeż tal- SĠA”) u l-profitt miksub fuq bejgħ domestiku li sar fl-andament normali tan-negozju tal-prodott simili.
(25)
Għall-kumpannija li ma ngħatatx TES fl-investigazzjoni oriġinali, skont l-Artikolu 2(7)(a) tar-Regolament bażiku, il-valur normali ġie stabbilit fuq il-bażi tal-informazzjoni li waslet mill-produttur kooperattiv fil-pajjiż analogu.
(26)
L-ewwel ġie stabbilit jekk il-bejgħ domestiku totali tal-prodott simili lil klijenti indipendenti kienx rappreżentattiv f’konformità mal-Artikolu 2(2) tar-Regolament bażiku, jiġifieri jekk kienx jirrappreżenta 5 % jew aktar tal-volum tal-bejgħ totali tal-prodott ikkonċernat esportat lejn l-Unjoni. Il-bejgħ domestiku tal-produttur kooperattiv fl-Indja kien ikkunsidrat bħala rappreżentat b’mod suffiċjenti matul il-PIR.
(27)
Il-Kummissjoni mbagħad eżaminat jekk il-bejgħ domestiku tal-prodott simili jistax jitqies li qiegħed jinbiegħ fl-andament normali tal-kummerċ skont l-Artikolu 2(4) tar-Regolament bażiku. Dan sar billi, għall-prodott simili mibjugħ fis-suq tal-Indja, ġie stabbilit proporzjon tal-bejgħ domestiku bi profitt lil klijenti indipendenti matul il-PIR. Minħabba li ma kienx hemm bejgħ bi profitt tal-prodott simili matul il-PIR, il-valur normali kellu jinbena. Il-valur normali kien ibbażat fuq l-ispiża totali tal-manifattura tal-produttur ikkonċernat flimkien ma’ ammont raġonevoli għall-ispejjeż tal-SĠA u ammont raġonevoli ta’ profitt f’konformità mal-Artikolu 2(6)(c) tar-Regolament bażiku. L-ispejjeż tal-SGA u l-profitt miżjud flimkien mal-ispejjeż tal-manifattura tal-prodott simili li ntuża kienu konformi ma’ dawk li ntużaw fl-investigazzjoni oriġinali u ammontaw għal 10,6 % tal-ispejjeż tal-SGA u 7,2 % għall-profitt. Ma kienet provduta l-ebda informazzjoni li turi li dawn l-ammonti ma kienux raġonevoli, lanqas li l-livell ta’ profitt użat jaqbeż il-profitt li normalment jintlaħaq minn esportaturi jew produtturi oħrajn fuq bejgħ ta’ prodotti tal-istess kategorija ġenerali fis-suq domestiku fil-pajjiż ta’ oriġini.
3.2. Prezz tal-esportazzjoni
(28)
Il-bejgħ kollu mill-esportazzjoni lejn l-Unjoni mill-produtturi esportaturi li kkooperaw ikkonċernati sar direttament lil klijenti indipendenti fl-Unjoni u għalhekk, il-prezz tal-esportazzjoni kien stabbilit f’konformità mal-Artikolu 2(8) tar-Regolament bażiku fuq il-bażi tal-prezzijiet effettivament imħallsa jew li jistgħu jiġu mħallsa.
3.3. Tqabbil
(29)
It-tqabbil bejn il-valur normali u l-prezz tal-esportazzjoni sar fuq bażi ta’ kif joħroġ mill-fabbrika.
(30)
Għall-finijiet li jkun żgurat tqabbil ġust bejn il-valur normali u l-prezz tal-esportazzjoni, u f’konformità mal-Artikolu 2(10) tar-Regolament bażiku, saret konċessjoni dovuta fil-forma ta’ aġġustamenti fir-rigward ta’ ċerti differenzi fit-trasport u l-kummissjonijiet, li affettwaw il-prezzijiet u t-tqabbil tal-prezzijiet.
3.4. Marġni ta’ dumping
(31)
F’konformità mal-Artikolu 2(11) tar-Regolament bażiku, il-marġni tad-dumping ġie stabbilit abbażi ta’ tqabbil tal-valur normali medju differenzjat mal-prezzijiet tal-esportazzjoni medji differenzjati fl-istess livell ta’ kummerċ.
(32)
Għall-kumpanija li ngħatat TES fl-investigazzjoni oriġinali, dan it-tqabbil wera li l-kumpannija kompliet id-dumping f’livell saħansitra ogħla.
(33)
Għall-kumpannija li ma ngħatatx TES fl-investigazzjoni oriġinali, it-tqabbil li sar f’konformità mal-Artikolu 2(11) tar-Regolament bażiku wera dumping sinifikanti. Din il-kumpannija tirrappreżenta 98 % tal-esportazzjonijiet li huma soġġetti għad-dazju residwu, it-2 % li baqa’ tal-produtturi esportaturi li ma kkooperawx fil-proċediment ma jistgħux jinfluwenzaw il-marġni ta’ dumping li nstab. Barra minn hekk, fir-rigward tan-nuqqas ta’ kooperazzjoni huwa meqjus li ma jistgħux jiddumpjaw f’livell iktar baxx minn dak tal-kumpannija li qed itkkoopera.
D. PROBABBILTÀ TAL-KONTINWAZZJONI TAD-DUMPING
(34)
Skont l-Artikolu 11(2) tar-Regolament bażiku, ġie mistħarreġ jekk kienx probabbli li d-dumping jitkompla jekk il-miżuri jitneħħew.
(35)
Fir-rigward tal-probabbiltà ta’ kontinwazzjoni tad-dumping ġie mistħarreġ l-iżvilupp tal-produzzjoni u tal-kapaċità ta’ produzzjoni fir-RPĊ kif ukoll l-iżvilupp probabbli tal-bejgħ ta’ esportazzjoni lejn l-Unjoni u swieq oħra ta’ pajjiżi terzi.
(36)
Skont l-ilment, ir-RPĊ hija bil-bosta l-ikbar produttur tal-karbonat tal-barju madwar id-dinja. Barra minn hekk ir-RPĊ hija wkoll l-ikbar produttur tal-Barit li huwa l-materja prima ewlenija għall-produzzjoni tal-prodott ikkonċernat. Iż-żewġ kumpanniji li qed jikkooperaw waħedhom għandhom kapaċità ta’ produzzjoni ta’ 331 000 tunnellata fis-sena li hija madwar 3 darbiet dik tal-konsum tal-Unjoni fil-PIR. Barra minn hekk dawn iż-żewġ kumpanniji kellhom total ta’ kapaċità żejda ta’ 34 000 tunnellata li huma biżżejjed biex ifornu nofs il-konsum tal-Unjoni.
(37)
Tlieta mill-produtturi ewlenin ta’ madwar id-dinja tal-karbonat tal-barju (l-Istati Uniti tal-Amerika, l-Indja u l-Brażil) bħalissa għandhom miżuri anti-dumping fuq l-importazzjonijiet Ċiniżi tal-prodott konċernat. Jista’ jiġi konkluż li meta wieħed iqis il-kapaċità żejda tal-produzzjoni sinifikanti fir-RPĊ u l-prassi tad-dumping f’bosta swieq, jekk il-miżuri jitneħħew, jiġu lejn is-suq tal-Unjoni volumi addizzjonali.
(38)
Il-fatt li, minkejja l-eżistenza ta’ miżuri anti-dumping fuq l-importazzjonijiet Ċiniżi, il-produtturi esportaturi Ċiniżi rnexxielhom jesportaw kwantitajiet sinifikanti lejn l-Unjoni fil-PIR (bi prezz medju ta’ EUR 251 kull tunnellata) u biex ikabbru s-sehem tas-suq tagħhom fl-Unjoni, juri l-interess kontinwu tal-esportaturi Ċiniżi fis-suq tal-Unjoni.
(39)
Huwa saħansitra aktar ċar fuq il-bażi tal-istatistika tal-esportazzjoni Ċiniża li l-Unjoni hija suq attraenti għall-produtturi esportaturi Ċiniżi minħabba li huma kisbu wħud mill-ogħla prezzijiet ta’ esportazzjoni (minkejja d-dumping) meta esportaw lejn l-Unjoni. Skont l-istatistika Ċiniża tal-esportazzjoni, il-prezz medju ta’ bejgħ lejn l-Unjoni matul il-PIR kien USD 269 FOB filwaqt li l-prezz medju ta’ esportazzjoni lejn l-Indja kien ta’ USD 220.
(40)
L-istatistika tal-esportazzjoni Ċiniża wriet li minkejja t-tmiem tal-applikazzjoni ewlenija għall-karbonat tal-barju (il-produzzjoni tas-CRT) l-esportazzjonijiet Ċiniżi żdiedu madwar id-dinja minn 130 000 tunnellata fl-2009 għal 158 000 tunnellata fl-2010.
(41)
Jekk il-miżuri jitneħħew, huwa mistenni li, fid-dawl tal-kapaċità kbira ta’ produzzjoni żejda fir-RPĊ, l-esportazzjonijiet Ċiniżi x’aktarx ikunu direzzjonati lejn l-Unjoni. Il-fatt li s-swieq ewlenin madwar id-dinja bħall-Istati Uniti tal-Amerika, l-Indja u l-Brażil huma protetti b’dazji ta’ anti-dumping għoljin, jappoġġja din il-konklużjoni.
(42)
Il-prezzijiet ta’ dawn l-importazzjonijiet x’aktarx li jkomplu jkunu bi prezzijiet li huma l-oġġett ta’ dumping minħabba li ma hemmx indikazzjoni li l-esportaturi ser ibiddlu l-mod ta’ kif qed jipprezzaw jekk il-miżuri jitneħħew.
(43)
Għalhekk il-konklużjoni hi li x’aktarx ikun hemm kontinwazzjoni tad-dumping.
E. DEFINIZZJONI TAL-INDUSTRIJA TAL-UNJONI
(44)
L-uniku produttur tal-Unjoni li kkoopera jammonta għal 100 % tal-produzzjoni tal-Unjoni tal-karbonat tal-barju matul il-PIR. Għalhekk qed jitqies li jikkostitwixxi l-industrija tal-Unjoni fit-tifsira tal-Artikolu 4(1) u tal-Artikolu 5(4) tar-Regolament bażiku.
F. SITWAZZJONI TAS-SUQ TAL-UNJONI
1. Konsum tal-Unjoni
Tabella 1
Konsum tal-Unjoni
2007
2008
2009
PIR
Konsum (f’tunnellati)
123 354
104 037
62 637
76 560
Indiċi
100
84
51
62
Sors: Tweġibiet ivverifikati tal-kwestjonarju tal-industrija tal-Unjoni u l-istatistika tal-Eurostat
(45)
Il-konsum tal-Unjoni kien imsejjes fuq il-volum aggregat ta’ bejgħ tal-industrija tal-Unjoni fl-Unjoni u l-volum ta’ importazzjonijiet minn pajjiżi terzi, skont dejta tal-Eurostat.
(46)
Fuq din il-bażi u kif muri fit-Tabella 1 hawn fuq, il-konsum tal-Unjoni naqas b’mod sinifikanti matul il-perijodu kkunsidrat, jiġifieri bi 38 % li huwa spjegat l-aktar bil-fatt li fl-Unjoni sparixxiet l-attività tal-manifattura tas-CRT.
2. Volum, sehem tas-suq u prezzijiet tal-importazzjonijiet mir-RPĊ
Tabella 2
Importazzjonijiet mir-RPĊ bil-volum, is-sehem tas-suq u l-prezz ta’ importazzjoni
2007
2008
2009
PIR
Volum tal-importazzjoni f’tunnellati
76 306
64 573
37 341
48 720
Indiċi
100
85
49
64
Sehem mis-suq
61,9 %
62,1 %
59,6 %
63,6 %
Indiċi
100
100
96
103
Prezz ta’ importazzjoni CIF EUR/tunnellata
230
257
239
251
Indiċi
100
112
104
109
Sors: Statistika tal-Eurostat
(47)
Matul il-perijodu kkunsidrat il-volumi ta’ importazzjoni mir-RPĊ naqsu b’36 % filwaqt li l-konsum fl-Unjoni żdied bi 38 %. Minkejja l-miżuri anti-dumping li jeżistu, u fl-isfond ta’ konsum li qed jonqos, is-sehem tas-suq Ċiniż żdied bi tliet punti perċentwali matul il-perijodu kkunsidrat.
(48)
Il-prezzijiet medji ta’ importazzjoni mir-RPĊ żdiedu b’9 % matul il-perijodu kkunsidrat. L-ogħla żieda fil-prezzijiet seħħet bejn l-2007 u l-2008 minħabba li fl-2009 il-prezzijiet niżlu qabel reġgħu żdiedu fil-PIR.
(49)
Il-prezz medju tal-fabbrika tal-industrija tal-Unjoni tqabbel mal-prezzijiet medji ta’ importazzjoni CIF Ċiniżi fuq il-fruntiera tal-Unjoni. Dawn il-prezzijiet instabu minn ċifri tal-Eurostat u kienu jinkludu spejjeż ta’ wara l-importazzjoni, dazji doganali u ta’ anti-dumping. It-tqabbil wera li l-prezzijiet ta’ importazzjoni Ċiniżi waqqgħu l-prezz tal-bejgħ tal-industrija tal-Unjoni matul il-PIR b’37,9 %. Abbażi ta’ dan ta’ hawn fuq instab li kieku l-miżuri ma kinux fis-seħħ il-prezzijiet ta’ importazzjoni Ċiniżi kienu jwaqqgħu dawk tal-industrija tal-Unjoni bi 44,1 %.
3. Volum u sehem mis-suq ta’ importazzjonijiet minn pajjiżi terzi oħra
(50)
Volumi totali tal-importazzjoni tal-karbonat tal-barju minn pajjiżi terzi ħlief dawk tar-RPĊ kienu insinifikanti u rrappreżentaw inqas minn 1 % tal-konsum tal-Unjoni matul il-perijodu kkunsidrat.
(51)
Għandu jiġi nnutat li l-prezzijiet ta’ importazzjoni minn pajjiżi terzi oħra ma waqqgħux il-prezzijiet tal-Unjoni fil-PIR.
4. Sitwazzjoni ekonomika tal-industrija tal-Unjoni
4.1. Produzzjoni, kapaċità tal-produzzjoni u utilizzazzjoni tal-kapaċità
(52)
Għandu jiġi nnotat li minħabba li l-industrija tal-Unjoni tikkonsisti fi produttur wieħed biss, id-dejta li hija marbuta mal-produzzjoni, il-kapaċità u l-użu kellha tiġi rappurtata fil-forma ta’ indiċi.
Tabella 3
Produzzjoni, kapaċità ta’ produzzjoni u użu tal-kapaċità tal-Unjoni
Indiċi
2007
2008
2009
PIR
Produzzjoni
100
79
36
47
Il-kapaċità ta’ produzzjoni
100
100
100
100
L-użu tal-kapaċità
100
79
36
47
Sors: Tweġibiet verifikati tal-kwestjonarju tal-industrija tal-Unjoni
(53)
Il-produzzjoni tal-industrija tal-Unjoni naqset b’53 % matul il-perijodu kkunsidrat. Għandu jiġi nnotat li l-industrija tal-Unjoni adattat il-mudell tagħha tal-produzzjoni sa mill-2003 sabiex tissodisfa b’mod adegwat is-sitwazzjoni l-ġdida tas-suq u l-għib tal-applikazzjoni tal-iskrin tas-CRT. B’konsegwenza ta’ dan, il-kapaċità tal-produzzjoni naqset b’iktar minn 50 % minħabba li l-prodott li qed jiġi rivedut issa huwa prodott f’kampanji li jalternaw fuq l-istess tagħmir bħal dak tal-karbonat tal-istronzju.
(54)
Il-kapaċità tal-produzzjoni tal-industrija tal-Unjoni baqgħet l-istess matul il-perijodu kkunsidrat. Għaldaqstant l-użu tal-kapaċità żviluppa b’mod simili bħal dak tal-volumi ta’ produzzjoni.
4.2. Inventarji
Tabella 4
Inventarji
2007
2008
2009
PIR
Indiċi
100
97
41
41
Sors: Tweġibiet verifikati tal-kwestjonarju tal-industrija tal-Unjoni
(55)
Il-prodott fl-imħażen naqas b’59 % matul il-perijodu kkunsidrat. Dan it-tnaqqis huwa minħabba talba li naqset u l-ħila tal-industrija tal-Unjoni li tadatta għas-sitwazzjoni l-ġdida tas-suq.
4.3. Volum ta’ bejgħ u prezzijiet
Tabella 5
Volum ta’ bejgħ, valuri u prezz ta’ bejgħ għal kull unità
2007
2008
2009
PIR
Volum ta’ bejgħ (indiċi)
100
84
53
59
Valur ta’ bejgħ (indiċi)
100
92
66
73
Prezz tal-bejgħ għal kull unità (indiċi)
100
109
124
123
Sors: Tweġibiet verifikati tal-kwestjonarju tal-industrija tal-Unjoni
(56)
Il-volum ta’ bejgħ tal-industrija tal-Unjoni naqas b’41 % matul il-perijodu kkunsidrat. It-tnaqqis ewlieni seħħ fl-2009 minħabba t-tnaqqis ekonomiku ġenerali. Għaldaqstant il-volum ta’ bejgħ tal-industrija tal-Unjoni naqas proporzjonalment aktar mill-konsum tal-UE fl-istess perijodu. Il-valur tal-bejgħ naqas b’mod inqas sinifikanti mill-volum minħabba li l-industrija tal-Unjoni rnexxielha żżid il-livelli tagħha ta’ prezzijiet matul il-perijodu kkunsidrat meta l-prezzijiet ta’ bejgħ għal kull unità żdiedu bi 23 %.
4.4. Sehem u tkabbir fis-suq
Tabella 6
Sehem tas-suq tal-industrija tal-Unjoni
2007
2008
2009
PIR
Indiċi
100
100
105
95
Sors: Tweġibiet ivverifikati tal-kwestjonarju tal-industrija tal-Unjoni, statistika aġġustata tal-Eurostat
(57)
Is-sehem tas-suq tal-industrija tal-Unjoni żdied b’5 % fl-2009 qabel niżel b’mod sinifikanti b’10 % fil-PIR. Dan jindika li fin-nuqqas ta’ tkabbir fis-suq, l-industrija tal-Unjoni ma setgħetx iżżomm is-sehem tagħha tas-suq.
4.5. Impjiegi, pagi u produttività
Tabella 7
Impjiegi, pagi u produttività
2007
2008
2009
PIR
Impjiegi (indiċi)
100
87
55
57
Pagi (EUR/impjegat; indiċi)
100
108
106
113
Produttività (indiċi)
100
91
65
82
Sors: Tweġibiet verifikati tal-kwestjonarju tal-industrija tal-Unjoni
(58)
L-impjiegi naqsu b’mod sinifikanti matul il-perijodu kkunsidrat konsegwenza tat-tnaqqis ekonomiku u s-sitwazzjoni l-ġdida tas-suq. Il-pagi medji żdiedu bi 13 % b’konsegwenza ta’ rata għolja ta’ inflazzjoni li affetwat b’mod dirett l-indiċjar tas-salarju. Il-produttività naqset bi 18 % matul l-istess perijodu b’riżultat tat-tnaqqis fil-volum ta’ produzzjoni li ma setax jiġi kkumpensat mit-tnaqqis tan-numru ta’ ħaddiema.
4.6. Profittabilità
Tabella 8
Profittabilità
2007
2008
2009
PIR
Indiċi
-100
-192
-351
-206
Sors: Tweġibiet verifikati tal-kwestjonarju tal-industrija tal-Unjoni
(59)
Il-profitabbiltà tal-industrija tal-Unjoni naqset b’iktar minn 106 % matul il-perijodu kkunsidrat b’konsegwenza tat-tnaqqis ekonomiku u l-għib tal-applikazzjoni tal-iskrin tas-CRT li t-tnejn li huma affettwaw il-volumi u l-ispejjeż tal-bejgħ tal-produzzjoni. L-industrija kienet qed tagħmel telf b’mod kontinwu fil-perijodu kkunsidrat.
4.7. Investimenti, redditu fuq l-investimenti u abbiltà li jiżdied il-kapital
Tabella 9
Investimenti u dħul fuq l-investimenti
2007
2008
2009
PIR
Investiment (indiċi)
100
82
90
97
Dħul fuq l-investiment (indiċi)
-100
-251
-506
-176
Sors: Tweġibiet verifikati tal-kwestjonarju tal-industrija tal-Unjoni
(60)
L-investimenti baqgħu stabbli matul il-perijodu kkunsidrat. L-investimenti li saru mill-industrija tal-Unjoni kienu inklużi fis-sena ta’ meta kienu saru. Dħul fuq l-investiment (qligħ espress bħala persentaġġ ta’ investimenti kull sena) żviluppa b’mod negattiv matul il-perijodu kkunsidrat flimkien ma’ dak tal-profittabbiltà.
(61)
L-investigazzjoni ma kixfitx evidenza li l-industrija tal-Unjoni kellha xi problemi ewlenin biex tiġbor il-kapital. Madankollu għandu jiġi nnutat li l-investimenti li saru fil-perijodu kkunsidrat ma kinux sinifikanti.
4.8. Likwidità
Tabella 10
Likwidità
2007
2008
2009
PIR
Indiċi
-100
-83
25
32
Sors: Tweġibiet verifikati tal-kwestjonarju tal-industrija tal-Unjoni
(62)
Il-l ikwiditàtjiebet b’mod sinifikanti b’konsegwenza tat-tnaqqis fil-volumi tal-inventarji.
4.9. Daqs tal-marġni tad-dumping
(63)
Matul il-PIR, minkejja l-miżuri fis-seħħ, id-dumping sostanzjali kompla f’livelli ogħla minn dawk stabbiliti fl-investigazzjoni oriġinali, abbażi kemm tad-dejta mogħtija mill-produtturi esportaturi li kkooperaw u mill-Eurostat.
4.10. Irkupru mill-effetti ta’ dumping tal-imgħoddi
(64)
L-industrija tal-Unjoni, f’kuntest ekonomiku negattiv ġġustifikat mit-tnaqqis ekonomiku ġenerali u l-għib ta’ applikazzjoni importanti waħda, ma rkupratx mid-dumping ta’ qabel, b’mod partikolari f’termini ta’ volumi ta’ bejgħ, prezz tal-bejgħ u profittabbiltà. Barra minn hekk instab li d-dumping kompla fil-PIR.
4.11. Attività ta’ esportazzjoni tal-industrija tal-Unjoni
Tabella 11
Volum ta’ esportazzjoni tal-industrija tal-Unjoni
2007
2008
2009
PIR
Indiċi
100
86
45
66
Sors: Tweġibiet verifikati tal-kwestjonarju tal-industrija tal-Unjoni
(65)
L-esportazzjonijiet tal-industrija tal-Unjoni tal-karbonat tal-barju naqsu b’34 % matul il-perijodu kkunsidrat. L-industrija tal-Unjoni setgħet tesporta biss volumi limitati minħabba l-kompetizzjoni iebsa mill-esportazzjonijiet Ċiniżi fi swieq li mhumiex tal-Unjoni. It-tnaqqis fil-volumi ta’ esportazzjoni matul il-perijodu kkunsidrat huwa ġġustifikat ukoll mit-tnaqqis ekonomiku.
4.12. Konklużjoni dwar il-qagħda tal-industrija tal-Unjoni
(66)
Filwaqt li l-indikaturi kollha ewlenin tal-ħsara, bħall-volum tal-bejgħ, ilp-profitabbiltà, il-produzzjoni, l-impjiegi u l-produttività wrew żviluppi negattivi matul il-perijodu kkunsidrat, il-miżuri ta’ anti-dumping kellhom impatt ta’ taffija fuq is-sitwazzjoni tal-industrija tal-Unjoni.
(67)
Sa fejn huwa kkunsidrat is-sehem tal-industrija tal-Unjoni, ix-xejra li qed tonqos bi ftit uriet li, minkejja miżuri eżistenti u filwaqt li l-konsum tas-suq naqas, l-importazzjonijiet Ċiniżi ma eskludewx biss pajjiżi oħra mis-suq iżda kisbu wkoll sehem fis-suq għas-spejjeż tal-industrija tal-Unjoni.
(68)
Fl-aħħar nett, fid-dawl tal-iżvilupp negattiv tal-indikaturi marbuta mal-industrija tal-Unjoni, huwa meqjus li l-industrija tal-Unjoni kompliet iġġarrab ħsara materjali matul il-perijodu kkonċernat. Għalhekk saret analiżi biex jinstab jekk kienx hemm probabbiltà ta’ ħsara kontinwa f’każ li l-miżuri jitħallew jiskadu.
G. PROBABBILTÀ TAL-KONTINWAZZJONI TAL-ĦSARA
1. Taqsira tal-analiżi ta’ kemm huwa probabbli li jitkompla d-dumping u li jkun hemm rikorrenza ta’ dumping ta’ ħsara
(69)
Huwa mfakkar li l-kosnum fuq is-suq tal-Unjoni naqas b’mod sinifikanti minħabba li l-investigazzjoni oriġinali li saret minħabba l-għib tas-CRT u t-tnaqqis ekonomiku. F’dawn iċ-ċirkostanzi, is-sehem tas-suq ta’ importazzjonijiet Ċiniżi żdied b’iktar minn 15 % filwaqt li s-sehem tas-suq tal-industrija tal-Unjoni u l-importazzjonijiet ta’ pajjiżi terzi naqas b’mod sinifikanti. Dan juri li, minkejja l-miżuri fis-seħħ u t-tnaqqis fil-konsum tal-Unjoni, il-produtturi esportaturi Ċiniżi wrew interess kontinwu fis-suq tal-Unjoni u setgħu jeskludu pajjiżi terzi mis-suq tal-Unjoni.
(70)
Huwa mfakkar ukoll li l-produtturi esportaturi fir-RPĊ komplew bid-dumping u waqqgħu l-prezzijiet tal-industrija tal-Unjoni f’livelli sinifikanti ħafna fir-RPĊ. Ibbażat fuq dan, ma hemmx raġuni biex wieħed jemmen li l-produtturi esportaturi Ċiniżi mhux ser ikomplu bid-dumping u jwaqqgħu l-prezzijiet tal-industrija tal-Unjoni fil-futur.
(71)
L-investigazzjoni wriet li l-produtturi esportaturi Ċiniżi kellhom kapaċitajiet żejda sinifikanti matul il-PIR, jiġifieri madwar 280 000 tunnellata. Dan jirrappreżenta aktar minn tliet darbiet tad-daqs tas-suq tal-Unjoni fil-PIR. Minkejja ż-żieda mistennija fit-talba fir-RPĊ, hija mistennija li tippersisti kapaċità żejda u li tibqa’ sinifikanti ħafna fis-snin li ġejjin.
(72)
Is-suq tal-Unjoni huwa d-destinazzjoni ewlenija tal-esportatur għall-RPĊ. Swieq oħra ewlenin tal-esportazzjoni bħall-Istati Uniti tal-Amerika u l-Indja, għandhom (5) miżuri anti-dumping xierqa kontra l-karbonat tal-barju li joriġina fir-RPĊ. Għaldaqstant dawn is-swieq huma prattikament inaċċessibbli għall-esportaturi Ċiniżi. Fid-dawl tal-interess tal-produtturi esportaturi Ċiniżi għas-suq tal-Unjoni, huwa mistenni li, f’każ li l-miżuri jitneħħew, volum kbir ta’ esportazzjonijiet jidħlu fis-suq tal-Unjoni, b’effett qawwi ġenerali ta’ tnaqqis tal-prezzijiet.
2. Konklużjonijiet dwar il-probabbiltà ta’ kontinwazzjoni tal-ħsara
(73)
Fuq il-bażi ta’ dak ta’ hawn fuq, huwa kkunsidrat li jekk il-miżuri jitneħħew, x’aktarx ikun hemm żieda sinifikanti fl-importazzjonijiet li huma l-oġġett ta’ dumping mir-RPĊ lejn l-Unjoni, bi pressjoni biex il-prezzijiet jonqsu. Tali sitwazzjoni x’aktarx twassal għall-għib tal-industrija tal-Unjoni fit-termini medji billi min-naħa, il-volum imnaqqas ta’ bejgħ ma jippermettix li l-industrija tal-Unjoni li tnaqqas spejjeż fissi b’mod suffiċjenti u, min-naħa l-oħra, ma tkunx tista’ tilħaq livelli suffiċjenti ta’ prezzijiet. Il-kontinwità tal-ħsara kibret fil-perijodu li kien ikkunsidrat mit-tnaqqis ekonomiku u mill-għib ta’ applikazzjoni importanti.
3. Żviluppi wara l-PIR
(74)
Minkejja li l-prezzijiet ta’ importazzjoni żdiedu bi 17,8 % mill-aħħar tal-PIR għal Frar 2011 filwaqt li l-prezzijiet ta’ bejgħ tal-industrija tal-Unjoni żdiedu b’madwar 7 % biss fl-istess perijodu, l-importazzjonijiet tar-RPĊ kienu għadhom qed iwaqqgħu l-prezzijiet tal-Unjoni b’iktar minn 15 % wara l-PIR.
H. INTERESS TAL-UNJONI
1. Kumment preliminari
(75)
Skont l-Artikolu 21 tar-Regolament bażiku ġie analizzat jekk il-kontinwazzjoni tal-miżuri attwali ta’ anti-dumping tkunx kontra l-interess tal-Unjoni kollha kemm hi. Il-kalkolu tal-interess tal-Unjoni kien imsejjes fuq stima tal-bosta interessi involuti, jiġifieri dawk tal-industrija tal-Unjoni, importaturi u utenti tal-prodott ikkonċernat.
(76)
Billi l-investigazzjoni attwali hija reviżjoni ta’ skadenza, teħtieġ analiżi ta’ qagħda li fiha kienu diġà fis-seħħ il-miżuri anti-dumping u l-istima ta’ kull impatt negattiv mhux dovut fuq il-partijiet affettwati mill-miżuri anti-dumping preżenti.
(77)
Abbażi ta’ dan ġie analizzat jekk kienx hemm raġunijiet inevitabbli li jwasslu għall-konklużjoni li ma kienx fl-interess tal-Unjoni li jinżammu miżuri f’dan il-każ partikolari, minkejja l-konklużjonijiet ta’ hawn fuq dwar il-probabbiltà tal-kontinwità ta’ dumping u l-probabbiltà ta’ kontinwità ta’ ħsara.
2. Interessi tal-industrija tal-Unjoni
(78)
L-investigazzjoni wriet li l-industrija tal-Unjoni kienet qed topera b’mod kost-effettiv. Tabilħaqq, naqqset in-numru ta’ ħaddiema u bidlet il-mudelli ta’ produzzjoni sabiex tadatta għas-sitwazzjoni tas-swieq il-ġodda u tiżgura s-sostenibilità tal-impjant meta, kif indikat fil-premessa (53), il-karbonat tal-barju u l-karbonat tal-istronzju huma prodotti f’kampanji li jalternaw. Minkejja li l-miżuri ma kkontribwixxewx għall-irkupru tas-sitwazzjoni finanzjarja tal-industrija tal-Unjoni, dawn kellhom effett ta’ taffija fuq is-sitwazzjoni finanzjarja tagħha. Tabilħaqq, mingħajr il-miżuri eżistenti, x’aktarx li s-suq tal-Unjoni kien ikun miżgħud b’importazzjonijiet ta’ prezz baxx li joriġinaw fir-RPĊ u l-industrija tal-Unjoni kien ikollha tagħlaq.
(79)
Kif imsemmi hawn fuq, il-mudell tal-produzzjoni tal-industrija tal-Unjoni hija bbażata fuq żewġ prodotti li huma interdipendenti; jiġifieri volumi ta’ bejgħ suffiċjenti għaż-żewġ prodotti huma meħtieġa sabiex inaqqsu l-ispejjeż fissi. Jekk il-miżuri jitħallew jiskadu, iż-żieda mistennija fil-volum ta’ importazzjonijiet li huma l-oġġett ta’ dumping twassal għal tnaqqis sostanzjali tal-attività tal-karbonat tal-barju, li minnha nnifisha, tagħmel l-attività tal-karbonat tal-istronzju inqas profittabbli, li twassal għall-iżmantellament eventwali tal-impjant kollu.
(80)
Fuq il-bażi ta’ dak li ntqal hawn fuq, ġie konkluż li huwa fl-interess tal-industrija tal-Unjoni li jinżammu miżuri kontra l-importazzjonijiet li huma l-oġġett ta’ dumping mir-RPĊ.
3. Interessi ta’ importaturi mhux relatati
(81)
Il-Kummissjoni bagħtet kwestjonarji lill-utenti kollha mhux relatati magħrufa. Waslu tweġibiet mingħand erba’ produtturi tal-Unjoni. Tnejn minn dawn l-importaturi kienu attivi fil-produzzjoni ta’ sospensjoni magħquda, soluzzjoni magħmula mill-karboatr tal-bajru, addittivi u ilma, għall-industrija tal-briks.
(82)
L-importaturi indikaw li l-impożizzjoni ta’ dazji anti-dumping wasslet biex il-prezzijiet jogħlew fiż-żmien tal-impożizzjoni. F’dan ir-rigward, wieħed għandu jinnota li ma kinitx aktar innutata tali differenza minħabba li l-prezzijiet ta’ esportazzjoni lejn l-Unjoni meta mqabbla ma’ prezzijiet medji għas-swieq kollha li mhumiex tal-Unjoni nstabu li huma f’livell simili bħal matul il-PIR (6).
(83)
L-impurtaturi indikaw ukoll li ma kienx hemm nuqqas ta’ karbonat tal-barju fis-suq tal-Unjoni minkejja li kienu qed jaffaċċjaw diffikultajiet li dejjem jiżdiedu biex iġibu l-karbonat tal-barju mir-RPĊ minħabba talba domestika li żdiedet. Madankollu l-istatistika tal-importazzjoni ma turix xi żieda fil-volum tal-esportaturi tal-prodott ikkonċernat lejn l-Unjoni matul jew wara l-PIR. Dan huwa kkonfermat ukoll mis-sejbiet li jikkonċernaw kapaċità żejda fil-premessa (71).
(84)
Instab ukoll li l-miżuri fis-seħħ ma kellhomx effett negattiv fuq is-sitwazzjoni finanzjarja tal-importaturi.
(85)
Abbażi ta’ dak ta’ hawn fuq, ġie konkluż li l-miżuri attwali fis-seħħ ma kellhomx effett sostanzjali negattiv fuq is-sitwazzjoni finanzjarja tagħhom u li l-kontinwità tal-miżuri ma taffettwax b’mod mhux adegwat l-importaturi.
4. Interessi tal-utenti
(86)
Il-Kummissjoni bagħtet kwestjonarji lill-utenti kollha magħrufa. Waslu tweġibiet minn disa’ utenti tal-prodott ikkonċernat. Kif indikat fil-premessa (16), l-utenti industrijali ewlenin tal-karbonat tal-barju fl-Unjoni huma attivi fl-industrija tal-briks u tal-madum, is-settur taċ-ċeramika u fil-produzzjoni tal-ferrit.
(87)
Utent wieħed issottometta li l-eżistenza jew il-kontinwità tal-miżuri ma tkunx fl-interess tal-utenti, madankollu ma appoġġax l-ilment tiegħu. Ħadd mill-utenti l-oħra li wieġbu għall-kwestjonarju ma indikaw li l-miżuri kellhom impatt sinfikanti fuq in-negozji tagħhom u li għandhom jitneħħew.
5. Konklużjoni dwar l-interess tal-Unjoni
(88)
Fid-dawl ta’ dan ta’ hawn fuq, ġie konkluż li ma hemmx raġunijiet inevitabbli kontra li l-miżuri ta’ anti-dumping jittawlu.
I. MIŻURI ANTI-DUMPING
(89)
Il-partijiet kollha ġew mgħarrfa dwar il-fatti essenzjali u l-kunsiderazzjonijiet li abbażi tagħhom kien maħsub li jiġi rakkomandat li jinżammu l-miżuri. Ingħataw ukoll perijodu ta’ żmien biex jissottomettu l-kummenti u t-talbiet tagħhom wara l-iżvelar tar-riżultati. Ma wasal ebda kumment wara l-iżvelar.
(90)
B’hekk huwa ċar minn dak li hu msemmi hawn fuq li, kif stipulat fl-Artikolu 11(2) tar-Regolament bażiku, il-miżuri anti-dumping applikabbli għall-importazzjonijiet tal-karbonat tal-barju li joriġina fir-RPĊ, imposti mir-Regolament (KE) Nru 1175/2005, għandhom jinżammu,
ADOTTA DAN IR-REGOLAMENT:
Artikolu 1
1. Dazju anti-dumping definittiv huwa b’dan impost fuq l-importazzjonijiet tal-karbonat tal-barju b’kontenut ta’ strontium ta’ aktar minn 0,07 % bil-piż u b’kontenut ta’ sulfur ta’ aktar minn 0,0015 % bil-piż, kemm jekk fi trab, f’għamla granulari jew granulari kalċinata ppressata, li bħalissa huwa kklassifikat bil-kodiċi NM ex 2836 60 00 (Kodiċi TARIC 2836600010), li joriġina fir-Repubblika Popolari taċ-Ċina.
2. L-ammont tad-dazju anti-dumping definittiv għandu jkun ugwali għal ammont fiss kif speċifikat hawn taħt għal prodotti magħmula minn dawn il-fabbrikanti:
Kumpannija
Rata tad-dazju
(EUR/t)
Kodiċi addizzjonali TARIC
Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, Hubei Province, PRC
6,3
A606
Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, Shandong Province, PRC
8,1
A607
Kumpanniji l-oħra kollha
56,4
A999
3. F’każijiet fejn merkanzija saritilha xi ħsara qabel daħlet fiċ-ċirkolazzjoni libera u, għalhekk, il-prezz li ġie mħallas jew kellu jitħallas huwa pproporzjonat għad-determinazzjoni tal-valur doganali skont l-Artikolu 145 tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KE) Nru 2913/92 li jistabbilixxi l-Kodiċi Doganali Komunitarju (7), l-ammont ta’ dazju anti-dumping, ikkalkolat fuq il-bażi ta’ ammonti fissi stabbiliti hawn fuq, għandu jitnaqqas b’persentaġġ li jikkorrispondi għall-proporzjonar tal-prezz li tħallas jew għandu jitħallas.
4. Sakemm mhux speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji doganali.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea u għandu jibqa’ fis-seħħ għal perijodu ta’ ħames snin.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Awwissu 2011.

Labels: 3
1
4
18